SET ปิดเช้าลบ 7 จุด ผิดหวังงบ “บจ.”-ฟันด์โฟลว์ไหลออก
SET ปิดเช้าลบ 7 จุด เผชิญแรงขายหลังผลงานบริษัทจดทะเบียนส่วนใหญ่ออกมาผิดคาด แนวโน้มช่วงบ่ายคาดแกว่งแดนลบต่อ ให้แนวต้าน 1,660-1,665 จุด แนวรับ 1,645-1,650 จุด
SET ปิดเช้าลบ 7 จุด เผชิญแรงขายหลังผลงานบริษัทจดทะเบียนส่วนใหญ่ออกมาผิดคาด แนวโน้มช่วงบ่ายคาดแกว่งแดนลบต่อ ให้แนวต้าน 1,660-1,665 จุด แนวรับ 1,645-1,650 จุด
23 ก.พ. 2566

นายชาญชัย พันทาธนากิจ รองผู้อำนวยการสายงานวิจัย บล.เอเซีย พลัส กล่าวว่า ตลาดหุ้นไทยในช่วงเช้าปรับตัวลงต่อเนื่องจากวานนี้ จากแรงขาย โดยเฉพาะจากนักลงทุนต่างชาติ ประกอบกับการทยอยผลประกอบการของบริษัทจดทะเบียนที่ออกมาค่อนข้างต่ำกว่าที่คาดหวังไว้ เป็นแรงกดดันที่ส่งผ่านมาสะท้อนมายังภาพรวมดัชนี ทำให้เกิดการพักฐาน
ขณะที่วันนี้มีแรงกดดันเพิ่มจากกลุ่มพลังงานหลังราคาน้ำมันปรับตัวลดลง ส่งผลลบอีกแรงหนึ่งต่อดัชนีด้วยเช่นกัน อีกทั้งกระแสการเก็งกำไรจากประเด็นการเลือกตั้งกลางปีนี้เริ่มมีน้ำหนักลดลงหลังจากรับข่าวไปมากแล้ว
สำหรับแนวโน้มตลาดหุ้นไทยช่วงบ่ายคาดว่าแกว่งตัวแดนลบต่อ เนื่องจากยังไร้ปัจจัยใหม่ๆเข้ามาช่วยสนับสนุนให้ดัชนีฟื้นตัวกลับมา แต่อาจจะพอได้เห็นแรงหนุนจากหุ้นเฉพาะตัวที่ตอบรับผลการดำเนินงานที่ประกาศออกมาดี ให้แนวต้าน 1,660-1,665 จุด แนวรับ 1,645-1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 1,779.87 ล้านบาท ปิดที่ 136.00 บาท ลดลง 0.50 บาท
BANPU มูลค่าการซื้อขาย 1,615.91 ล้านบาท ปิดที่ 11.20 บาท ราคาไม่เปลี่ยนแปลง
PTT มูลค่าการซื้อขาย 1,079.27 ล้านบาท ปิดที่ 32.50 บาท ลดลง 0.25 บาท
CPALL มูลค่าการซื้อขาย 940.31 ล้านบาท ปิดที่ 65.50 บาท ลดลง 1.00 บาท
MINT มูลค่าการซื้อขาย 913.82 ล้านบาท ปิดที่ 34.00 บาท เพิ่มขึ้น 0.50 บาท